Ամերիկյան Գուամում առկա է մտահոգություն, սակայն չկա խուճապ
Գուամում բնակվող քաղաքացիները օրերս հավաքվել էին աղոթք կարդալու այն բանից հետո, երբ Հյուսիսային Կորեան սպառնացել էր հարված հասցնել Խաղաղ օվկիանոսի արևմտյան գոտում գտնվող ամերիկյան այս տարածքին: Այստեղ է տեղակայված նաև ամերիկյան զինված ուժերի կարեւոր մի ռազմակայան: Չնայած այս սպառնալիքին, զբոսաշրջիկները շարունակում են այցելել կղզի:
Գուամի կաթոլիկ բնակչությունն այստեղ է հաստատվել դեռևս 17-րդ դարից, երբ իսպանացի գաղութարարներն այստեղ տարածեցին քրիստոնեությունը: Կիրակի օրը տեղի Սբ. Էնթոնիի տաճարը լեփ լեցուն է հավատացյալներով: «Մենք հեռու ենք գտնվում շատ վայրերից և հաճախ անմիջական ազդեցություն չունենք ընթացող գործընթացների վրա, սակայն մենք աշխարհի մի մասն ենք և այն, ինչ տեղի է ունենում, բնական է, որ պիտի մտահոգեր մեզ»,- ասում է Գուամի համալսարանի դասախոս Ջոն Ռիվեռան: Գուամի նահանգապետը օրերս տարածել է մի տեսագրություն, որտեղ իր խոսքն է ուղղում նախագահ Թրամփին, ով խոստացել էր պաշտպանել տարածքը: «Դուք անվտանգության մեջ եք: Մենք հազար տոկոսով ձեզ հետ ենք»,- հայտարարել էր նախագահ Թրամփը: Սակայն վերջին շրջանում ԱՄՆ-ի ու Հյուսիսային Կորեայի առաջնորդների կոշտ հայտարարությունները մտահոգել են տեղի ազգաբնակչությանը: «Հակամարտություններին միշտ չէ, որ պետք է պատասխանել հակամարտություններով։ : Մեր գործն է այստեղ պահպանել հանգստությունը և մարդկանց հույս տալ ապավինելու Աստծուն և մեր հավատքին»,- ասում է տեղի Սբ. Մարիամ եկեղեցու հովիվ Մայք Քրիսոսթոմոնը: Այստեղ այցելած զբոսաշրջիկները սակայն չեն պատրաստվում դադարեցնել իրենց հանգիստը: «Ոչ ոք վախեցած չէ: Պետք է վախենա՞նք: Իհարկե ոչ: Լավ կացեք»,- ասում է ավստրալացի զբոսաշրջիկ Վոքս Փոփը: Գուամի նահանգապետի հետ հեռախոսազրույցում նախագահ Թրամփը կանխատեսել է, որ կղզում կգրանցվի զբոսաշրջության աճ: Գուամի ազգային անվտանգության մարմինները հրահանգել են տեղի բնակչությանը հարձակման դեպքում շտապ տեղափոխվել համապատասխան ապաստարաններ և մնալ այնտեղ, մինչև իշխանությունների նոր հրահանգները: